《雨中汎舟闻座客琵琶》
明代·陆深

兰舟急雨横银塘，水芳沙鸟滋暮凉。烟云弥望接蜃气，楼阁失地含龙光。

于时披襟坐盘薄，爱听潇淅鸣舷艎。座中有客偏好事，独把琵琶临醉乡。

一拢一撚有古意，欲弹未弹先断肠。四弦嘈嘈乍入手，似与风雨随低昂。

曾传青衫泣司马，岂是紫塞啼王嫱。孤臣忠愤重离别，壮士感激多慨慷。

鹍弦铁拨世希有，此曲杳眇尤难当。谁裁无价紫桫椤，乃有双盘金凤凰。

我生两耳才具足，妙解那得如中郎。老怀政尔苦冰炭，试遣陶写凭消详。

须臾返棹更东下，云物一空江水长。

作者简介：（1477—1544）明松江府上海人，初名荣，字子渊，号俨山。弘治十八年进士二甲第一。授编修。遭刘瑾忌，改南京主事，瑾诛，复职。累官四川左布政使。嘉靖中，官至詹事府詹事。卒谥文裕。工书。有《俨山集》、《续集》、《外集》。